ตรุษจีนทำวาเลนไทน์หงอย!
ปากคลองหงอย! บรรยากาศการซื้อขายดอกกุหลาบ ไม่คึกคักเหตุตรงตรุษจีน และ วันหยุด
13 ก.พ. 2553

ปากคลองหงอย! บรรยากาศการซื้อขายดอกกุหลาบ ไม่คึกคักเหตุตรงตรุษจีน และ วันหยุด
บรรยากาศซื้อขายดอกกุหลาบที่ตลาดปากคลองตลาด ก่อนวันวาเลนไทน์ 1 วัน ไม่คึกคักเท่าที่ควร เนื่องจากตรงกับวันไหว้เทศกาลตรุษจีน และตรงกับวันหยุด เผยปีนี้กุหลาบออกสู่ตลาดมากส่งผลให้ราคาไม่แพง ซึ่งกุหลาบจากจีน สีแดง และชมพูได้รับความนิยม 
ขณะที่เทศกาลวาเลนไทน์ ยังตรงกับวันหยุด ทำให้นักเรียน นักศึกษา ไม่ออกมาซื้อกุหลาบ อย่างไรก็ตาม คาดว่าในช่วงเย็นวันนี้และพรุ่งนี้ (14 ก.พ.) อาจจะขายดีมากขึ้น 
สำหรับกุหลาบที่ออกสู่ตลาดมีทุกสี สีที่ได้รับความนิยมคือ สีแดง และชมพู โดยราคากำหนดตามเกรด เช่น กุหลาบไทย เกรดเอ มัดละ 50 ดอก ราคาตั้งแต่ 150-300 บาท ส่วนกุหลาบจีน มัดละ 20 ดอก ราคา 200-600 บาท แต่เนื่องจากจำนวนคนซื้อที่น้อยมาก ทำให้พ่อค้าตัดสินใจลดราคาดอกกุหลาบลง เพื่อระบายสินค้า 
ขณะที่ผู้ซื้อส่วนใหญ่จะเป็นขาประจำ นิยมซื้อกุหลาบแบบดอกเดียว จากประเทศจีน เน้นความแข็งแรง อยู่ได้นาน ราคา 20 -100 บาท ส่วนการประดับดอกไม้ตกแต่งเป็นช่อ มีราคาช่อละ 200 บาทขึ้นไป ซึ่งผู้ค้ากล่าวว่าเป็นราคาที่วัยรุ่นทั่วไปซื้อได้ แต่ถ้าเป็นผู้ใหญ่จะไม่ซื้อ เห็นว่าแพง อย่างไรก็ตาม เป็นที่น่าสังเกตว่า ปีนี้มีดอกไม้มงคล เช่น ดอกบัว ไผ่กวนอิม ไม้ใบ จัดเป็นแจกันสำหรับไหว้เจ้าสำหรับชาวไทยเชื้อสายจีนนำไปไหว้เจ้า